作者:吳泳
標題:沁園春
內容:鶗鴂鳴兮，卉木萋止，維暮之春。笑憨翁漸老，年加三豆，呆郎多事，詩記三星。六十有三，高吟勇退，只有堯夫範景仁。從今去，且亭前放鶴，溪上垂綸。交親。散落如雲。僅留得尊前康健身。有一編書傳，一囊詩稿，一枰棋譜，一卷茶經。紅杏尚書，碧桃學士，看了虛名都賺人。成何事，獨青山有趣，白髮無情。